Győri László

*Örökség*

Minden csak örökség,

én is csak az vagyok.

Amit én adhatok,

kaptam újszülöttként.

Úgy is adom tovább

ahogyan szereztem,

a szülők homlokát,

sorsuk véres öklét.

Egy egész élet kincsét,

– ó, az milyen csekély,

ó, milyen szegényes ! –

mind nekem őrizték.

Át kell vennem tőlük

(szegényen is ékes!)

mint őrséget az őrző?

Kiének tekintsék,

ha nem a magukénak,

a diót meg a héjat?

Életük külsejét,

életük belsejét

vigyék csak, nagy a mély,

elfér benne kusza,

megszolgált életük

összegyűjtögetett

értelme, vigasza.

*Hét nap hetet őröl*

Megnyomja a kertet

a fűnyíró traktor.

Két kereke kerget,

két másikat hajszol,

tekerget, nyekerget

a fű végtelenjén.

Tarra nyírja, szabja,

a föld levegőzik,

tárul a szabadba,

sóhajtva szellőzik.

Egy futrinka rajta

fénnyel kergetőzik.

Két kerek szem lesi,

szélvész csőr elkapja,

csippent a szerencsén.

A fűnyíró kései

forognak, megállnak,

nyugalmat találnak.

Hét nap hetet őröl,

s kezdődik elölről.